**Številka: 354-0099/2023-2**

**Datum:** 23. 10. 2023

**OBČINSKI SVET OBČINE RAVNE NA KOROŠKEM**

|  |  |
| --- | --- |
| **ZADEVA:** | **Predlog** **Pravilnika o spremembah in dopolnitvah Pravilnika o sofinanciranju malih komunalnih čistilnih naprav na območju občine Ravne na Koroškem** |
| **STOPNJA POSTOPKA:** | Predlog za obravnavo na seji občinskega sveta. |
| **PRAVNE PODLAGE:** | 21. in 29. člen Zakona o lokalni samoupravi (ZLS) (Uradni list RS, št. 94/07 – UPB, 76/08, 79/09, 51/10, 40/12 – ZUJF, 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A in 80/20 – ZIUOOPE), Uredba o odvajanju in čiščenju komunalne odpadne vode (Uradni list RS, št. 98/15, 76/17, 81/19, 194/21 in 44/22 – ZVO-2), Uredba o emisiji snovi in toplote pri odvajanju odpadnih voda v vode in javno kanalizacijo (Uradni list RS, št. 64/12, 64/14, 98/15, 44/22 – ZVO-2, 75/22 in 157/22), Odlok o odvajanju in čiščenju komunalne in padavinske odpadne vode na območju občine Ravne na Koroškem (Uradni list RS, št. 12/11 in Uradno glasilo slovenskih občin, št. 20/13) in 19. člen Statuta Občine Ravne na Koroškem (Uradno glasilo slovenskih občin, št. 16/2016, 9/2022) |
| **NAMEN:** | Obravnava in sprejem Pravilnika s predlogom za skrajšani postopek. |
| **PREDLAGATELJ:** | Župan dr. Tomaž Rožen |
| **POROČEVALEC:** | Tadej Ošlovnik, višji svetovalec III |

**UTEMELJITEV:**

**a) ocena stanja:**

Občina Ravne na Koroškem je v skladu z nacionalnim Operativnim programom odvajanja in čiščenja komunalne odpadne vode in Uredbo o odvajanju in čiščenju komunalne in padavinske vode, dolžna območja aglomeracij opremiti z javnim kanalizacijskim omrežjem in komunalno čistilno napravo. Na območjih izven meja aglomeracij pa so lastniki objektov dolžni zagotoviti čiščenje komunalne odpadne vode, ki nastaja na objektu, na način, ki zagotavlja čiščenje tako, da parametri onesnaženosti ne presegajo predpisanih mejnih vrednosti.

Občinski svet je na svoji 27. redni seji, dne 28. 09. 2022 sprejel Pravilnik o sofinanciranju malih komunalnih čistilnih naprav na območju občine Ravne na Koroškem (v nadaljnjem besedilu: Pravilnik), s katerim je določil namen, upravičence, pogoje in merila za dodelitev proračunskih sredstev, namenjenih za nakup in vgradnjo malih komunalnih čistilnih naprav (v nadaljnjem besedilu: MKČN) za stanovanjske stavbe na območju občine Ravne na Koroškem.

**b) razlogi za sprejem:**

Veljavni Pravilnik določa, da lahko upravičeni stroški nakupa in montaže MKČN ter njenega prvega zagona, nastanejo v obdobju največ treh let pred oddajo vloge za pridobitev sredstev. Občina je prvi javni razpis za dodelitev sredstev iz tega naslova objavila 27. 03. 2023, kar pomeni, da so bili skladno s Pravilnikom, do sofinanciranja upravičeni zgolj tisti vlagatelji, katerim so stroški vgradnje MKČN nastali po 27. 03. 2020. Vsi tisti vlagatelji, ki so MKČN vgrajevali med letom 2016, ko je pričela veljati Uredba o odvajanju in čiščenju komunalne odpadne vode in marcem leta 2020, pa so po veljavnem Pravilniku iz sofinanciranja izpadli oziroma jim sredstva niso bila priznana. Zaradi enakopravne obravnave občanov menimo, da je potrebno razširiti krog upravičencev na način, da se kot upravičeni upoštevajo stroški, ki so nastali po 1. 1. 2016.

**c) cilji, načela in predlogi rešitev:**

**Cilji:** S sprejemom sprememb in dopolnitev Pravilnika želimo določiti pravičnejše pogoje za sofinanciranje malih komunalnih čistilnih naprav v občini Ravne na Koroškem.

**Načela**, ki smo jih zasledovali pri sprejemanju odločitev:

* načelo zakonitosti,
* načelo enakopravnosti in
* načelo gospodarnosti.

**Predlogi rešitev:**

V drugem odstavku 6. člena Pravilnika se spremeni besedilo tako, da se glasi: »Upravičeni stroški so stroški, ki so nastali po 1. 1. 2016.«. S tem se vlagateljem priznajo stroški, ki v zvezi z nakupom in vgradnjo MKČN nastali v obdobju od leta 2016 do vložitve vloge.

**d) primerljive rešitve v drugih občinah**

Občine sprejemajo podobne rešitve.

**OCENA FINANČNIH POSLEDIC:**

Pravilnik določa, da se sredstva za sofinanciranje malih komunalnih čistilnih naprav v Občini Ravne na Koroškem zagotavljajo iz občinskega proračuna, njihovo višino za posamezno leto pa določi občinski svet z odlokom o proračunu. Višina sofinanciranja male komunalne čistilne naprave za posamezen stanovanjski objekt ali za povezovanje več stanovanjskih objektov na eno čistilno napravo znaša 1.500,00 EUR. V letu 2023 je bilo v ta namen predvidenih 15.000,00 EUR proračunskih sredstev, upravičencem pa je bilo izplačanih 12.079,50 EUR sofinancerskih sredstev.

**MNENJE STROKOVNE SLUŽBE:**

Gradivo so pripravile strokovne službe.

**PRISTOJNA ODBORA:** Odbor za proračun in finance in Komisija za statut in normativno pravne akte

**Predlog sklepa** Odbora za proračun in finance:

Odbor za proračun in finance je obravnaval predlog Pravilnika o spremembah in dopolnitvah Pravilnika o sofinanciranju malih komunalnih čistilnih naprav na območju občine Ravne na Koroškem ter predlaga občinskemu svetu, da ga sprejme.

**PRISTOJNA KOMISIJA:** Komisija za statut in normativno pravne akte

**Predlog sklepa** Komisije za statut in normativno pravne akte:

Komisija za statut in normativno pravne akte je obravnavala predlog Pravilnika o spremembah in dopolnitvah Pravilnika o sofinanciranju malih komunalnih čistilnih naprav na območju občine Ravne na Koroškem in ugotavlja, da je skladen z zakonodajo in primeren za obravnavo na občinskem svetu.

**PREDLOG SKLEPA OBČINSKEGA SVETA:**

**Občinski svet Občine Ravne na Koroškem sprejme Pravilnik o spremembah in dopolnitvah Pravilnika o sofinanciranju malih komunalnih čistilnih naprav na območju občine Ravne na Koroškem.**

|  |  |
| --- | --- |
| **Pripravil:**  Tadej Ošlovnik, višji svetovalec III | **Župan**  **Občine Ravne na Koroškem**  **dr. Tomaž Rožen** |

**Pregledala:**

mag. Vlasta Kupljen, direktorica

**Priloga:**

1. Pravilnik o spremembah in dopolnitvah Pravilnika o sofinanciranju malih komunalnih čistilnih naprav na območju občine Ravne na Koroškem.